Denne artikkelen er over en måned gammel, og kan inneholde utdaterte råd fra myndighetene angående koronasmitten. Hold deg oppdatert i NRKs oversikt, eller gjennom FHIs nettsider.

– Skiarenaen stenges for publikum. Vi vil anmode publikum om heller ikke å oppsøke områdene utenfor arenaen, sier Svein Lyngroth i byrådsavdelingen for helse i Oslo kommune.

Det var kommunen, Helsedirektoratet og Folkehelseinstituttet som tok denne avgjørelsen.

Lyngroth forstår at folk blir skuffet, men at de gjør det de kan for å unngå smitte.

– Vi frykter at fulle folk ikke vil etterleve smittevern på samme måte. Det er derfor økt risiko for at folk blir smittet i et slikt arrangement.

Svein Lie sier det må være en folkedugnad for å holde sykdommen i sjakk så lenge vi kan. Foto: Helsedirektoratet

Lege og fagdirektør i Helsedirektoratet, Svein Lie, mener avgjørelsen er riktig.

– Samtidig er det sårt, en nasjonalhelligdom nærmest.

– Rask spredning

Smittevernoverlegen i Oslo, Tore Steen, sier at koronaviruset har spredt seg raskt.

– Vi tror det er mange ukjente smittebærere som vi ikke vet om.

Oslo kommune er redd for smittefaren når folk står tett i tett på T-banen. De fleste reiser til og fra Holmenkollen med T-banen.

– Hovedproblemet er at eneste offentlige transport er T-banen.

For at folk ikke skal ta seg inn på arenaen må kommunen samarbeide med Ruter, arrangøren og eventuelt politiet. Det sier medisinsk fagsjef i Oslo kommune, Johan L. Torper.

Beslutningen er tatt med hjemmel i smittevernloven.

Kommunen har bestemt følgende tre ting:

Skifestivalen plikter å stenge arenaen for publikum

Publikum skal ikke ha adgang til området

Publikum oppfordres til å ikke ta T-banen opp til området

Sportskommentator Jan Petter Saltvedt synes avgjørelsen er overraskende Du trenger javascript for å se video. Sportskommentator Jan Petter Saltvedt synes avgjørelsen er overraskende

Få oversikt over utviklingen: Meld deg på nyhetsbrev her.

– Blir annerledes

Holmenkollen Skifest starter fredag 6. mars. Arrangøren holdt pressekonferanse torsdag kveld. De er lei seg for situasjonen, men sier de har hatt god dialog med myndighetene.

– Vi forstår og respekterer avgjørelsen som er tatt, sa daglig leder, Kristin Vestgren Sæterøy.

Generalsekretær i Norsk Skiforbund, Ingvild Bretten Berg, sier de forholder seg til det helsemyndighetene har bestemt.

– Hvordan har beskjeden blitt mottatt blant utøverne deres?

– Jeg tror vi må si at utøverne gleder seg veldig til Holmenkollen. Holmenkollen er veldig spesielt. Det vil jo bli annerledes for uttøverne.

Flere bekreftet smittet i dag

Folkehelseinstituttet har de siste dagene fortalt om nye smittetilfeller hver ettermiddag. Torsdag var det totalt 86 smittede i landet.

Det siste døgnet har fem personer testet postivt for viruset i Bergen. I Oslo er det 18 smittede.

En studie gjort av kinesiske forskere viser at viruset har mutert. Det er derfor to varianter, hvor den ene er mer aggressiv.

Dette bildet viser koronaviruset og er publisert av britiske helsemyndigheter. Foto: HO / Afp

Det nye koronaviruset ble først oppdaget i millionbyen Wuhan i Kina i desember. Siden har det spredt seg til mange land i verden.

Søndag kveld innførte Helsedirektoratet nye regler for helsepersonell.